又依前韻
作者：史浩
朝代：宋

paragraphs: 混沌既開闢，溥博分淵泉。
其中具明眼，來往類跳圓。
惟有詩工夫，可探造化先。
研摩到極致，換骨如得仙。
上以美教化，下以明性天。
元白愧重濁，鮑謝羞輕便。
佩劍雖相笑，沈迷乃同船。
未登風雅域，爲問何因緣。
無非警策句，各在詩一偏。
我欲窺其奧，晏食宵不眠。
觀舞悟深旨，曾不及張顛。
清新乏奇妙，局束猶拘聯。
習氣未能斷，爲之乎猶賢。
寫出多瑕疵，未免拙慈愆。
公詩百篇內，浩然志帥全。
愈出力愈促，即之俱自然。
熟讀已成誦，寧待三絕編。
如澡銀潢水，塵氛俱盡湔。
敬當珍此賜，墨蹟令常鮮。
更許示餘帙，泚筆吾須傳。